Kanye topper prestisjeliste i Time Magazine
Hvert år publiserer anerkjente Time Magazine en liste over det de mener er de hundre mest innflytelsesrike personene i verden. Listen er inndelt i kategoriene artister, pionerer, ledere, ikoner og titaner. Helt øverst i kategorien titaner troner kulturgiganten Kanye West. Alle de syv albumene rapperen har gitt ut har minst solgt til platina i USA, og de siste årene har han skapt hysteri i moteverden gjennom sine samarbeid med Nike og Adidas. – Kanye ville vært den første til å si at han hører hjemme på denne listen, skriver Tesla-gründer Elon Musk om rapperen fra Chicago. De hundre personene på listen presenteres alle med en beskrivelse fra andre store personligheter – ofte mennesker som selv har vært på listen tidligere. – Han tror ikke på falsk beskjedenhet, og det burde han heller ikke. Han har slåss for plassen sin i det kulturelle Pantheon, og som en kulturgigant har han nå en plattform å tøye grenser på. Helt siden starten har Kanye hatt en langtidsplan, og det er først nå vi begynner å se det, skriver Musk.I forbindelse med den gjeve listeplasseringen har Kanye West selv gitt et intervju til Time Magazine. I en svart trøye og et tynt gullkjede forteller rapperen åpenhjertig om den lange veien til toppen. Blant annet mimrer West tilbake til det spede presseoppmøtet etter hans første motevisning. – Jeg sa til presserådgiveren min at det var perfekt, at vi måtte huske øyeblikket, for det skulle ikke forbli sånn for alltid, sier West til magasinet. Spådommene har vist seg å bli virkelighet. Selv i Oslo lå folk i kø over natten for å få tak i et par sko designet av West for Adidas tidligere i år. Til tross for enorme ambisjoner innen både musikk og mote vil han imidlertid ikke snakke om å etterlate seg noen arv. Excited, humbled and motivated for the future. http://t.co/t5estPlR6w — KANYE WEST (@kanyewest)18.04.15, 07:56 – Menneskeheten er bare en liten detalj i det store bildet. Det viktige er det vi gjør mens vi er her, mens vi puster oksygen og lever livet. Dinosaurene huskes ikke for stort annet enn knokler i dag, sier West.Kanye West er ikke den eneste fra husholdningen som får anerkjennelse. I samme kategori finner man også Kim Kardashian West, realitystjernen som giftet seg med Kanye West i fjor sommer. Magasinet kom i hyllene i USA på fredag, med flere forskjellige forsider – én for hver kategori. Forsiden for kategorien artister prydes av skuespiller Bradley Cooper, kjent fra filmer som Silver Linings Playbook og The Hangover. Andre store navn blant de hundre utvalgte er nobelprisvinner Malala Yousafzai, artist Taylor Swift, Apples sjef Tim Cook, forbundskandsler Angela Merkel og president Barack Obama.
Kanye West topper Times årlige liste over verdens mest innflytelsesrike personer, og forteller åpenhjertig om hva han ser på som viktigst i livet.